Kɔ̀lɛnna
Dugu yɔrɔfɔli
Kɔ̀lɛnna marabolo fɔlɔ dugu dɔ ye min bɛ Kita kolomi fɛ ani Fuɲa galoda. A ni Kita cɛ ye bam 14 ni k’a ni Fuɲa ta Kɛ bam 2 ye. Dafɛla bɛ Kɔ̀lɛnna ni kɔrɔn cɛ ni bam 9 ɲɔgɔn ye, a ni tlebin cɛ dugu ye Fuɲa ye, bam 2, Fuɲa bɛrɛda b'a ni worodugu cɛ ni bam 3 ye, min ye kɛɲɛka fɛ la ye, o ye Gumankɔ ye, bam 4. Duguba min bɛ yen ni Kɔ̀lɛnna n'o cɛ ka sùrun, o ye Kita ye.
Dugu tɔgɔko
Kɔ̀lɛnna Tɔgɔ ma Fàlen ka bi a Sìgira. A sìgibaa ye Patɛ Sidibe. Ale de Bɔra Gunmakɔ ka Nà sɛnɛ bolo ma.
Dugu dugutigiya
Kɔ̀lɛnnakaw ka dugutigiko ye laadalata ye min bɛ jamu bɛɛ ka bolo kan. U ka dugutigiya bɛ Nà sugandili-kunda de. Ni dugutigikɔrɔ Faatura, kura de bɛ Sìgi sàn kelen o kɔ. U ka dugutigikɔrɔ dɔw tɔgɔ flɛ: Patɛ Sidibe, Sirima Sidibe, Burama Sidibe, Sori Sidibe, Kɔrɔgɛ Sidibe, Madi Jalo, Madi Jakite, Musa Jakite, Sanba Sidibe. Maa min Bɛ dugu kùnna bì, o ye Musa Sidibe ye.
Dugu in tun bɛ jamanatigi-dugu kɔrɔ, o ye Kita ye.
Dugu bònya
Kɔ̀lɛnna ye kìn 1 ye. A ba sigiyɔrɔ 4nan na. A sigiyɔrɔ kɔrɔw ye Fuɲa Moribugu, Fuɲa bɛrɛda, Kodogoni ani a bɛ yɔrɔ min na bì. Siya minnu bɛ yen, olu ye maninka, bamananw ani fla. Yen jamuw ye Sidibe, Jalo, Jakite, Sangarɛ, Keyt, Kulubali ani Tarawele ye. Sɛnɛkunya b'u bɛɛ ni ɲɔgɔn cɛ. Jamu kofota ninnu bɛɛ bɛ ɲɔgɔn Furu. Furu bɛ kin bɛɛ ni ɲɔgɔn cɛ.
Yen kanfɔtaw ye maninkakan, bamanankan ani flakan ye. Nka kan min bɛ Fɔ yen kosɛbɛ, o ye bamanankan ye.
Dugu baarako
Sɛnɛ fanga ka Bòn Kɔ̀lɛnna kosɛbɛ. Ka Fàra o kan baganmara, jàgo ani mɔni bɛ Kɛ yen.
Forosɛnɛ siratigɛ la, u bɛ fɛn minnu Sɛnɛ, olu ye: keninke, sàɲɔ, kàba, màlo, tiga, tiganinkurun, ɲimikala, gajaba, ku, bananku, woso, je, bàra, galama, ʃɔ, zɛrɛ, kuruba (jabere), danan, bɛnɛ, dà, fini, filensun, kɔɔri.
Nakɔsɛnɛ: mangoro, buyagi, manje, bananku, jafarana, jabibi, sebe, lenburuba, lenburukumu, mandiriye, namasa, tamati, nkɔyɔ, jaba, salati, ʃù, nanaye, melɔn, karɔti, pɔpɔrɔn, beterafu.
Jàgo: sὲnefenw, fìnifeere, butigifeere, baganjago.
Baganmara : misi, bà, saga, sonsan, fàli, sò, wùlu, jakuma, bama, koorokaara.
U bɛ kamanmafɛn minnu Mara, olu ye: ʃɛ, kami, tonkɔnɔ, jɛnɛntubanin; bawɔlɔ.
Mɔniko nàsira la, u bɛ laadalamɔni Kɛ. O mɔnikɛyɔrɔw ye Filani-madala, Jijan ani Telenja ye. Mɔnikɛminɛn dɔw ye jɔ, susu ani doolen ye.
Bololabaara minnu bɛ Kɛ Kɔ̀lɛnna olu ye : sigilandla, kalakadla, sansaradla, bɔrɛdla.
O tɛmɛnen kɔ numuyabaaraw bɛ Kɛ dugu in na. Numucɛw bɛ baara minnu Kɛ, olu ye: dabadla, jeledla, jalodla, murudla, zundla, marifa, tama, biɲɛn, kurun, ŋunan. Numumusow ta ye bɔgɔdaga, faka, dun, ɲintin, lɛfɛ dlali ye
Dosonya bɛ yen wa donsow bolo bɛ Dòn ye.
Sɛnɛ de fanga ka bon yen kosɛbɛ.
Dugu fὲɛrɛko
Fɛɛrɛ minnu bɛ Kɔ̀lɛnnakaw bolo kungofɛnw fàgali la olu ye : manabele, ntefere, wɔlɔjuru, wɔlɔgen, bese, waraminɛ-nɛgɛ, nkalaŋɛ, fɛlebɔ, basaminɛ-nɛgɛ, furabulu samani ka wɔlɔ Minɛ a fan kan, dingɛ tigɛli ka wɔlɔfan Bla o kɔnɔ, ʃiladɔn mana dali, buturu, kalanin, marfa.
Sokɔnɔfenw mineni : ncɔlɔ ( ka misiden Dabɔ sin na), jonbori (ka juru ncoma Fili misi ɲe), ka bagan masina Negen ka Don a keyɔrɔ la walima k’a Gen ka Mine.
Dugu yiriwaliko
Kokura nàlenw Kɔ̀lɛnnakaw fɛ yen, olu ye : Лɔsiimansin, jabaranin, kɔɔrisugu, tlebarika-walan, kalalikemansin, moto, pɔnpekɔlɔn, kɔlɔn ŋana, sɛnɛkɛ-mansin, senfɛjuru, latigɛdɔn, jisamamansin.
Baaɲumankɛ-tɔn min ni dugu bɛ baara la bì, o ye nakɔbaara baaɲumakɛ-tɔn ye. Ale Nàna ni nɛgɛjasa ye.
Dugu kàlanko
Lakɔlikalanso 1 de bɛ yen forobaya la min Dabɔra 2003 sàn. Sàn 6kalan don. Dugu ta ye 3 ye ni ka kɛnyɛrɛye k 3 fana ye. Balikukalanso 1 bɛ yen.
Lakɔlikalan fanga de ka bon yen kosɛbɛ.
Dugu batoko
Silamɛya de bɛ Kɔ̀lɛnna. Misiri gansan kelen bɛ yen. Kɛmɔgɔ de Nàna ni diinɛ in ye 1917 sàn.
O kɔ fɛ yen laadalabato ye kɔmɔ ye. O batoyɔrɔ ye kɔmotu ye. Dugu in dasiriw ye Lingɛ ni Jala ye.
Dugu ɲenajeko
Kɔɲɔ, laadalakow, tɔnɲɛnajɛw, seliw, sanyelemaw ani sankunben ye Kɔ̀lɛnnakaw ka ɲɛnajɛlakow ye. U ka o ɲɛnajɛ ninnu fɔlifɛnw ye nkɔnin, flen, gita, bàra ani dunun, bɔlɔn, dan, sinbi, kisa, daro ye. Nka ɲɛnajɛfɛn kɔrɔ dɔw fana bɛ yen i n'a fɔ bɛlɛta, nparibɔ, fɛrɛn, juruden, nten, wali, ʃenta ani kɔlɔci. Kɔ̀lɛnnakaw ka nin ɲɛnajɛ ninnu bɛ Kɛ bàrade la. Nin bee kɔ fe farikoloɲeneje werew be yen i n’a fɔ sennantolatan, sennaboli ani negesoboli.
Dugu kungoko
Kɔ̀lɛnna kungo kɔnɔ, jisigiyɔrɔw, jiriw ani kungofɛnw de bɛ yen.
Kɔ̀lɛnna kɔ ye 1 ye
O kɔ in na, fɛn minnu bɛ Sɔrɔ yen : salen, ntɛbɛnbaman, ntigin, dodo, talaka, nfanan ; bàma, kaana, koorokaara, ntori, wondo.
Jiriw : jala, bànan, sanan, genun, nkaba, dingɛ, gele, npeku, zaban, nsira, bumu, ʃi, nɛrɛ, sebe, toro, balazan, kɔlɔ, ntabakùnba, koro, woo, ntɔngɛ, ntege, zɛrɛninjɛ, nkalama, danga, sunsun, zɛkɛnɛ, zaajɛ, nten, ɲama, ngùna, minkɔn, ntomi, wɔlɔ.
Kungofɛnw : sinɛnnin, bàla, minɛn, nkolonin, warabilen, suruku, miniɲan, dànkalan, ntomisa, nkorogo, duga, kungokami, wɔlɔ, bunun dingon, tentanin, baninkɔnɔ, tonkanjɔ, ntubanin, sɛgɛ.
Yen kungodaw ye Tabiya, Kolenkɔrɔ ani Misala ye ni k'a kùlu Kɛ Tanbala kùruba ye.
Dugu kaburudoko
Kaburudo 6 ye dugu in na. O Sɔrɔla dugu bonya ni yɔrɔw janyali ɲɔgɔn na fɛ. Dɔw bɛ dugu kɔnɔ, dɔw bɛ tlebin fɛ.
Dugu waatiko
Waatiko nàasira la, waati minnu bɛ Kɔ̀lɛnna, olu ye tlema, samiɲɛ ani kawulɛ ye. Yen funteni sannadan ye 35 ye. Nɛnɛ dugumadan ye 15 ye.
Dugu kabakoma-yɔrɔko
Kabakoma-yɔrɔko ye kɔ fɛ ko ye bawo kùnnafoni ma Sɔrɔ o kan fɔlɔ.
Blàdon : 2017-07-25 Yɛlɛmako laban : 2017-08-10
bam_Latn bam_Latn bam_Latn dyu_Latn bam_Latn bam_Latn bam_Latn bam_Latn bam_Latn bam_Latn bam_Latn dyu_Latn bam_Latn bam_Latn bam_Latn bam_Latn bam_Latn bam_Latn bam_Latn bam_Latn bam_Latn bam_Latn bam_Latn dyu_Latn bam_Latn bam_Latn bam_Latn bam_Latn bam_Latn bam_Latn bam_Latn bam_Latn bam_Latn bam_Latn bam_Latn bam_Latn bam_Latn bam_Latn bam_Latn bam_Latn bam_Latn bam_Latn bam_Latn bam_Latn bam_Latn bam_Latn bam_Latn bam_Latn bam_Latn bam_Latn bam_Latn